Hallituksen tavoite 72 prosentin työllisyysasteesta voi toteutua jo kevään aikana, Aktian pääekonomisti Heidi Schauman sanoo.

–Suurin huolenaihe on se, loppuvatko käsiparit kesken eli loppuuko kapasiteetti teollisuudessa ja palvelualoilla, Heidi Schauman sanoo.­

Suomen työllisyys kasvaa niin vauhdikkaasti, että pääministeri Juha Sipilän (kesk.) hallituksen 72 prosentin työllisyysastetavoitteeseen voidaan päästä jopa muutaman kuukauden sisällä, arvioi Aktia Pankin pääekonomisti Heidi Schauman.

Kausioikaistu työllisyysaste ylsi tammikuussa 70,9 prosenttiin, kun elokuussa se oli vielä 69,6 prosenttia. Tilastokeskus julkistaa helmikuun työttömyysluvut ensi viikon tiistaina.

– Nyt näyttää siltä, että hallituksen työllisyystavoite toteutuu kevään aikana tai myöhemmin tämän vuoden aikana, jos kasvu jatkuu tällaisena. Kehitys voi totta kai muuttua nopeasti, mutta nyt ollaan hyvin voimakkaalla trendillä, Schauman sanoi tänään pankin suhdanne-ennusteen julkistuksen tiedotustilaisuudessa.

Työllisyys kääntyi reippaaseen kasvuun viime syksynä. Viime vuoden viimeisellä neljänneksellä työllisiä oli noin 60 000 enemmän kuin vuosi aikaisemmin. Työllisten määrä kasvoi vuoden aikana siis noin 2,4 prosenttia ja työtuntien määrä 1,8 prosenttia.

– Suomeen on syntynyt paljon uusia työpaikkoja ja kyse ei ole mistään kikkailusta, koska myös työtunnit ovat kasvaneet tuntuvasti. Suurin osa uusista työpaikoista on kokopäiväisiä työpaikkoja laajalla skaalalla. Jopa raskaan teollisuuden työpaikat ovat kääntyneet tuntuvaan nousuun, Schauman sanoi.

Hallitus yrittää nostaa työllisyysastetta, jotta Suomen talous pystyisi vastaamaan ikärakenteen pitkäaikaiseen muutokseen. Suomen työikäinen väestö supistuu, koska väestö ikääntyy ja eläkeläisten määrä kasvaa.

Yli puoleen avoimista työpaikoista ei löydy tekijöitä

Työllisyyden voimakas kasvu saattaa tyrehtyä osaavien työntekijöiden puutteeseen.

– Suurin huolenaihe on se, loppuvatko käsiparit kesken eli loppuuko kapasiteetti teollisuudessa ja palvelualoilla, Schauman sanoi.

Schaumanin mukaan huolestuttava merkki ilmiöstä on se, että vaikeasti täytettävien avoimien työpaikkojen määrä kasvoi voimakkaasti viime vuoden aikana. Työ- ja elinkeinoministeriön tuoreimpien tilastojen mukaan lähes 53 prosenttia avoimista työpaikoista on vaikeasti täytettäviä.

– Yli puolet kaikista avoimista työpaikoista on sellaisia, joihin on vaikea löytää tekijöitä. Se kertoo meidän työmarkkinoiden ongelmista eli kohtaanto-ongelmasta ja kannustinloukuista.

Hallituksen vuoden alussa voimantullut aktiivimalli yrittää ratkaista näitä ongelmia. Myös koulutuksella ja maahanmuutolla voitaisiin auttaa yrityksiä rekrytointiongelmissa.